To 3. klasser og en 6. klasse samt seks medarbejdere er sendt i isolation, efter at en medarbejder på Strandby Skoleafdeling nord for Frederikshavn er konstateret smittet med covid-19. Det skriver Frederikshavn Kommune på sin hjemmeside . Kommunen skriver, at alle relevante personer er informeret via AULA. Ifølge Henrik Johansen, der er distriktsleder for Skoledistrikt Nord i Frederikshavn Kommune, blev medarbejderen testet positiv i sidste uge. Herefter blev alle potentielle nære kontakter identificeret og sendt hjem, ligesom retningslinjerne fra Styrelsen for Patientsikkerhed foreskriver. - Vi har udvist den største forsigtighed og gør, hvad vi skal for at bryde eventuelle smittekæder. Det er helt udramatisk, siger Henrik Johansen. Eleverne og de seks medarbejdere på Strandby Skoleafdeling har været sendt hjem siden midt i sidste uge, og hvis ikke de bliver testet positive eller udviser symptomer på at være smittet med coronavirus, kan de vende tilbage til skolen tirsdag. En medarbejder i Skovbørnehaven i Frederikshavn er også testet positiv. Seks børn er defineret som nære kontakter og hjemsendt til test og isolation. Derudover er en medarbejder på Heldagsskolen i Frederikshavn konstateret smittet. Her er otte elever samt seks medarbejdere defineret som nære kontakter og er vejledt om test og isolation.

Opsummering:
Tre klasser på Strandby Skole nord for Frederikshavn er sendt i isolation, fordi en medarbejder på skolen er smittet med coronavirus.